I løbet af fredagen har Nordjyllands Politi været massivt til stede ved retten i Aalborg. Klokken 08.50 modtog de nemlig en anmeldelse vedrørende en bombetrussel. Klokken 10.45 blev der fundet en 'mistænkelig genstand', hvilket gjorde, at rettens medarbejdere blev evakueret. Sprængstofeksperter blev derfor tilkaldt for at undersøge omstændighederne nærmere. På Twitter kommer politiet nu med en opdatering. Her skriver de: - Bombetrussel ved retten i Aalborg afblæst. Afspærringerne er nu fjernet, og folk kan nu færdes trygt i området, lyder det. Det fremgår ikke af tweetet, hvad den mistænkelig genstand var, men den er altså nu fjernet og den videre efterforskning er påbegyndt. Nordjyllands Politi tog anmeldelsen meget alvorligt og opfordrede folk til at holde sig væk fra området, efter anmeldelsen var tikket ind. - Når vi får sådan en anmeldelse, så tager vi ingen chancer: Vi sendte derfor straks adskillige patruljer frem til stedet for at undersøge de nærmere omstændigheder, lød det fra vagtchef ved Nordjyllands Politi Ole Buus, efter politiet havde fået anmeldelsen.

Referat:
Bombetruslen er afblæst.